P. Abrhan, poslanec: (2003-11-05):
Prvý pozmeňujúci návrh. V čl. I, v 1. bode v § 1 ods. 2 sa slová „ktorým zákon zveril rozhodovať“ nahrádzajú slovami „ktorej zákon zveril rozhodovanie“. Ide o legislatívnotechnickú a gramatickú úpravu. Druhý. V čl. I, v 13. bode v § 6 ods. 2 sa pred slovo „orgánu“ vkladá slovo „správneho“. Keďže zákon upravuje konanie, v ktorom rozhodujú správne orgány, je potrebné uvedené ustanovenie doplniť o túto skutočnosť. Ďalší. V čl. I, v 20. bode sa za slová „§ 14 ods. 2“ vkladajú slová „§ 18 ods. 3“. Uvedený bod je potrebné doplniť aj o ustanovenie § 18 ods. 3, ktoré upravuje prípady, kedy správny orgán upovedomuje účastníkov konania o začatí konania verejnou vyhláškou. Vzhľadom na to, že so začatím konania sa spájajú viaceré právne účinky, je nevyhnutné, aby prípady, kedy správny orgán upovedomuje účastníkov o začatí konania formou verejnej vyhlášky, boli upravené v zákone, a nie v právnom predpise nižšej právnej sily. Štvrtý. V čl. I, 28. bode v § 23 ods. 1 sa za slovo „zástupcovia“ dopĺňajú slová „a zúčastnené osoby“. Návrh zabezpečuje práva uvedené v § 23 ods. 1 aj zúčastneným osobám, bez ktorých tieto osoby nemôžu reálne využívať svoje ďalšie oprávnenia priznané im podľa navrhovaného § 15a ods. 2. Piaty pozmeňujúci návrh. V čl. I, 30. bode v § 23 ods. 3 sa vypúšťajú slová „poštové tajomstvo“. Formulácia „poštové tajomstvo“ vytvára právny stav, ktorý je v rozpore s čl. 48 ods. 2 Ústavy Slovenskej republiky, t. j. ústavným právom vyjadriť sa ku všetkým vykonávaným dôkazom. Šiesty. V čl. I, 38. bode v § 30 ods. 1 písm. c) sa za slovo „zomrel“ vkladá čiarka a slová „bol vyhlásený za mŕtveho“. Keďže rovnaký právny účinok má aj vyhlásenie za mŕtveho navrhuje sa doplnenie uvedeného ustanovenia. Pozmeňujúci návrh 8. V čl. I, 38. bode v § 30 ods. 1 písm. d) sa slová „zastaviť konanie“ nahrádzajú slovami „zastavenia konania“. Ide o legislatívnotechnickú a gramatickú úpravu. Deviaty. V čl. I za novelizačný 38. bod sa vkladajú nové body, 39. bod a 40. bod. Pritom 39. bod znie: „V § 31 ods. 1 sa na konci pripája táto veta: „Trovy, ktoré v konaní vznikli zúčastnenej osobe, znáša zúčastnená osoba.“.“ Následne 40. bod znie: „V § 31 ods. 2 v časti vety pred bodkočiarkou sa za slovo „konania“ vkladajú slová „zúčastneným osobám“.“ Doterajšie body sa primerane prečíslujú. V predloženom návrhu sa v čl. I, 21. bode v § 15a dopĺňa správny poriadok o nové ustanovenie, ktoré v odseku 1 upravuje existenciu a účasť tzv. zúčastnených osôb v konaní a v odseku 2 upravuje ich procesné práva. Uvedený inštitút bolo vhodné premietnuť aj do iných ustanovení navrhovaného zákona. Desiaty pozmeňujúci návrh. V čl. I za novelizačný 39. bod sa vkladajú nové body, 40. bod a 41. bod. Pritom 40. bod znie: „V § 33 ods. 1 sa za slovo „konania“ vkladajú slová „a zúčastnená osoba“.“ Následne 41. bod znie: „V § 33 ods. 2 sa za slovo „konania“ vkladajú slová „a zúčastneným osobám“.“ Doterajšie body sa primerane prečíslujú. V predloženom návrhu sa v čl. I, 21. bode v § 15a dopĺňa správny poriadok o nové ustanovenie, ktoré v odseku 1 upravuje existenciu a účasť tzv. zúčastnených osôb v konaní a v odseku 2 upravuje ich procesné práva. Uvedený inštitút bolo vhodné premietnuť aj do iných ustanovení navrhovaného zákona. Pozmeňujúci návrh 11. V čl. I 44. bod znie: „V § 40 ods. 2 sa slová „previnenie alebo priestupok, alebo o osobnom stave občana, ak patrí o ňom“ nahrádzajú slovami „priestupok alebo iný správny delikt, alebo o osobnom stave fyzickej osoby alebo o existencii právnickej osoby, ak patrí o tom“.“ Ide o legislatívnotechnickú a gramatickú úpravu. Posledný, 12. pozmeňujúci návrh. V zákone je potrebné ešte urobiť ďalšie legislatívnotechnické úpravy, doplniť chýbajúce čiarky, napr. pokiaľ ide o 4., 47. bod, 52., 55., 63., 68. a 78. bod, resp. vypustiť nadbytočné čiarky a bodky, a to v 46., 68. a 79. bode, a upraviť legislatívnotechnicky znenie úvodných viet, napr. slová „vypúšťa sa text za bodkočiarkou“ nahradiť slovami „vypúšťa sa text za bodkočiarkou a bodkočiarka sa nahrádza bodkou“. Ide tu o 27., 46., 58. a 70. bod. Toľko pozmeňujúce návrhy. Vážené panie poslankyne, páni poslanci, vzhľadom na to, že aj tento zákon, ktorý prerokovávame v druhom čítaní, je v nadväznosti na reformu verejnej  správy a je potrebné zosúladiť aj časové prijímanie týchto zákonov, predkladám procedurálny návrh, aby po hlasovaní o pozmeňujúcich návrhoch sme pristúpili k prerokovaniu tohto návrhu zákona v treťom čítaní ihneď. Prosím, aby sa o mojom pozmeňujúcom návrhu dalo hlasovať po hlasovaní o pozmeňujúcich návrhoch v rámci druhého čítania. Ďakujem.